টি-টোয়েন্টিতে র‌্যাঙ্কিংয়ে এক নম্বর দলটির এটি টানা অষ্টম জয়। আর রান তাড়া করে এই ফরমেটে টানা ১১তম জয় পেলো পাকিস্তান। আর কোনো দল টি-টোয়েন্টিতে রান তাড়া করে এতো ম্যাচে জয় পায়নি। পাকিস্তানের এই জয়যাত্রা শুরু হয়েছে ২০১৬ টি-টোয়েন্টি বিশ্বকাপ থেকে। এই তালিকায় টানা ৮ ম্যাচ জিতে যুগ্মভাবে দুই নম্বরে রয়েছে ইংল্যান্ড ও অস্ট্রেলিয়া। চলতি বছরে টি-টোয়েন্টিতে ম্যাচ জয়ের দৌড়েও এগিয়ে পাকিস্তান। এ পর্যন্ত ১৮ ম্যাচের মধ্যে ১৬টিতেই জয় পেয়েছে তারা। ১৩ ম্যাচে ১০ জয় নিয়ে দ্বিতীয় স্থানে ভারত। আর এই সংস্করণে চলতি বছরে ১৩ ম্যাচে মাত্র চারটিতে জয় পেয়েছে বাংলাদেশ। শুক্রবার দুবাই ইন্টারন্যাশনাল স্টেডিয়ামে টস জিতে ব্যাট করতে নেমে নির্ধারিত ওভারে ৭ উইকেটে ১৫৩ রান করে নিউজিল্যান্ড। কোরি অ্যান্ডারসন ২৫ বলে ৪ চার ও ২ ছক্কায় ৪৪ রানে অপরাজিত ছিলেন। ওপেনার কলিন মানরোও করেন ৪৪ রান। অধিনায়ক কেন উইলিয়ামসনের ব্যাট থেকে আসে ৩৭ রান। ৪ ওভারে ২০ রানে ৩ উইকেট নিয়ে পাকিস্তানের সেরা বোলার শাহিন শাহ আফ্রিদি। ইমাদ ওয়াসিম ও হাফিজ নেন একটি করে উইকেট। লক্ষ্য তাড়ায় ৪০ রানের উদ্বোধনী জুটিতে পাকিস্তানকে ভালো সূচনা এনে দেন ফখর জামান ও বাবর আজম। ফখর ১৫ বলে ২৪ রান করে ফিরলে ভাঙে এ জুটি। দ্বিতীয় ব্যাটসম্যান হিসেবে ফেরার আগে ৪১ বলে ৪০ রান করেন বাবর। বাকি কাজটা সারেন আসিফ আলী, হাফিজরা। আসিফ ৩৪ বলে করেন ৩৮ রান। হাফিজ ২১ বলে এক চার ও দুই ছক্কায় ৩৪ রানে অপরাজিত ছিলেন। পাকিস্তান ম্যাচ জেতে ২ বল বাকি থাকতেই। ম্যাচসেরা হয়েছেন আফ্রিদি। আজ একই মাঠে হবে তৃতীয় ও শেষ ম্যাচ।